**Әл-Фараби атындағы Қазақ ұлттық**

 **университеті, ф.ғ.к., доцент Ш.Рамазанова**

**МӘТІНДІ МЕҢГЕРТУ МЕН МҮМКІНДІКТЕР**

Пәнді оқытудың өзіндік әдістемесі бар, оны іске асырудың тиімді әдіс-тәсілдері де бар. Ол әдіс-тәсілдерді пайдалана отырып сабақты қызықты өткізуге болады. Сонда ғана тілді меңгеру сатысы да жоғарылай береді. Сабақ жоспарлы түрде жүргізілуі қажет. Жоспар құрарда студент деңгейі қоса қарастырылады. Тағы бір ескеретініміз сабақтың тиімділігін арттырудың маңызды бір жолы – сабақта атқарылатын тапсырмалардың сан алуандығы. Егер сабақта тапсырмалардың алуан түрлілігі қамтамасыз етілсе, студент білім алуда жетістікке жетеді, бүгінгі студент, ертеңгі маман. Мамандардың біліктілігі мен кәсіби деңгейінің жоғары болуы оқытушылардың оқу үдерісін дұрыс ұйымдастырып өткізуіне тікелей байланысты. Мысалы, заман ағымына қарай студенттердің білім беру жүйесіндегі жаңашыл өзгерістерге ілесіп отыруы, белсенділігінің артуы, сонымен қатар өткен тарихымызбен байланыстырылып өтуі, міне, осының бәрі жан-жақты, білімді, қабілетті маман қалыптастыруға жол ашады. Бүгінгі таңда мемлекеттік тілдің әлеуметтік-қатысымдық қызметін кеңейту жолдары жан-жақты қарастырылу үстінде. Мемлекеттік тілдің ғылымда, өндірісте кең ауқым аясында қолданылуына өріс ашылды. Жоғарыда айтып өткеніміздей, әрбір жоғары білімді маман өз елінің тілін, дінін терең меңгеруі қажет. Сондықтан оқытушы әр сабаққа аудитория меңгере алатындай мәтін құрастырып, жаттығу жұмыстары мен тапсырмалары көрсетілген сабақ жоспарын жасайды. Әрі студенттердің жеке қабілеттерін ескере отырып, орындаған тапсырмаларын тексеру, оны бағалау, жетістіктеріне көңіл бөліп отыруға міндетті.

 Жоғары оқу орындарында «Кәсіби қазақ тілі», одан Кәсіби мақсаттарға арналған қазақ тілі» тілді тереңдете оқытудағы С1, C2 деңгейі екінші, үшінші курстарда оқытылатын еді. Ендігі кезекте бұл оқыту түрі өзгеріп, бастапқы деңгейде «Кәсіби бағдарлы қазақ тілі» деп оқытылып жатыр. Бұл пәндердің негізгі басты мақсаты да студенттердің қазақ тілін кәсіби мақсатта пайдаланып, өз кәсібіне байланысты ой, пікірлерін қазақ тілінде жеткізе білу. Қазақ тілін кәсіби тұрғыда оқыту студенттің болашақ мамандығын сезіне отырып, саналы, білікті, білімді маман болуына, әрі мемлекеттік тілді толық меңгеруіне жағдай жасалу керектігі еді.

 Осы жағдайларды ескере отырып, өзіміздің күнделікті жұмыс жоспарымызға тоқталатын болсақ, мәселен, Халықаралық қатынастар факультеті «Халықаралық қатынастар» мамандығына арналған оқу-әдістемелік бағдарламаны жасағанда да басты назарға алынғаны мәтін болды. Тәжірибемізде қолданылып жүрген ең тиімді әдістің бірі – мәтін бойынша жұмыс істеу болғандықтан, бағдарламада әр мамандыққа лайықты мәтіндер тобы қарастырылды. Әрі кәсіби бағытта берілген бұл тақырыптар студенттердің білімін тереңдетіп қана қоймай, дүниетанымын да кеңейтері сөзсіз. Әр сабақта грамматикалық минимум, сөздікпен жұмыс жүргізіліп, мәтіндерді жете меңгертуге арналған тапсырмалар орындалады. Бұл – студенттердің ой-өрісін кеңейтіп, мемлекеттік тілді меңгеруге септігі тиері сөзсіз.

 Ал, мәтінді меңгерту үшін алдымен оны оқып, кездесетін кәсіби сөздер іріктеліп, сөйлем құрау, қайталату, мағынасын түсіну, синонимін табу сияқты жеке жұмыс жүргізіледі. Студенттер сабақта үйренген кәсіби сөздерді күнделікті қарым-қатынаста қолданады, кәсіби сөздік қорлары молаяды. Бұл тақырыптарды орыс тілінде білетін студентке қазақ тіліндегі аудармасын, баламаларын оқығанда бірден қабылдары сөзсіз. Студенттердің тілдік қарым- қатынасын дамыту үшін ауызша тапсырмалар көбірек жүргізілсе, тіл үйренуші неғұрлым көбірек сөйлесе білсе соғұрлым оның сөздік қоры молая береді.

 Мысалы, жоғарыда айтып өткеніміздей Халықаралық қатынастар факультетінің Халықаралық қатынастар бөлімінде «Елдестірмек елшіден» (Қазыбек би елшілігі) деген тақырыпта өтілген сабақта, өз заманында халықаралық деңгейде келісімдер жүргізген Қазыбек бидің қазақ тарихындағы орны туралы сөз қозғадық. Мәтінді бірнеше рет дауыстап оқып, одан кейін жаңа сөздермен өз беттерінше сөйлем құрау жұмыстары жүргізілді. Топты бірінші топ әдебиетші, екінші топ тарихшы деп екіге бөлдік. Әр топ «Би» ұғымын түсіндіру, толықтыру турасында өздері білетін мәліметтерін баяндайды. Сонымен қатар интерактивтік тақта арқылы ғалымдарымыздың аталы сөздері беріледі. Шоқан Уәлиханов: "Би атағын беру қазақта халық тарапынан бір сайлау арқылы немесе халықты билеп отырған өкімет тарапынан бекіту арқылы болған емес, тек сот ғұрыптарына әбден жетік, сонымен қатар тілге шешен қазақтар ғана бұл құрметті атаққа өз бетімен ие болған. Би атағын алу үшін би болам деген қазақ өзінің заң ісіне жетіктігі және шешендік қабілеті бар екеңдігін халық алдында сан рет көрсетуге тиіс болған. Ондай адамдардың атағы бүкіл қазақ даласына тез жайылып, олардың аты жұрттың бәріне мәлім болып отырған». Ахмет Байтұрсынов: "Әділ билердің қолындағы билік қазақтың неше түрлі дертін жазатын жақсы дәрі еді". Студенттер оқып шыққаннан кейін ғалымдардың бұл аталы сөздерінің идеялық мәні неде екенін, бүгінгі өмірмен байланыстыра отырып ой бөліседі.

 Студенттердің сөйлеу дағдысын қалыптастыру үшін өзіндік жұмыс ретінде **табысқалы, шабысқалы, бітім, дұшпан, басыну, басынбау, асыру, асырмау, дәм, ақтау, танымау, шабу, жөн, тұрысатын жер, жат ел** сөз тіркестерін қатыстыра отырып сөйлем құрату, қажет болса аударма жасау тапсырылады. Сонымен қатар «Қос жазба күнделігімен» жұмыс жүргізу (үзінді-түсіндірме деп беріледі), сол арқылы да кәсіби лексиканы тереңірек меңгеруіне ықпал етеді. Студенттер Қазыбек бидің қалмақ еліне барған екі елшілігі жайындағы әңгімесімен толық танысып шыққаннан кейін келесі тапсырма ретінде мәтінді негізге ала отырып, мәтіндегі басты оқиғаларды табу мақсатында кесте толтыру жұмысы жүргізіледі. Кез келген сабақта әртүрлі жаттығу жұмыстары мен тапсырмалар орындату, қызықты тақырыптағы мәтіндермен жұмыс жасату, студенттердің ой өрісін кеңейтіп, өз мамандығына деген қызығушылығын арттыруға жол ашады.

 Жалпы мәтінді меңгерту мақсатында жасалатын жұмыстардың ең бастысы – тақырып табиғатына сай тапсырмаларды табу, тиянақтау, сараптау, сұрыптау. Әлбетте, әр студенттің мүмкіндігі мейлінше ескеріліп қана қоймай, талап, талғамына қарай таратылып, үлестіріледі де, ізінше нақтылы жауаптары талап етіледі. Грамматикалық тақырып пен мамандық мәтіндерін үйлестіру үшін де тапсырмалардың табиғаты мен мән, мақсатына жіті көңіл бөлініп жүйеленеді. Сабақты сатылап және жинақтап өткізу үшін де қорытынды сауалдар мен сұрақтардың нақты және дәл, ыңғайлы, ықшам болғаны жөн, кез-келген тест сұрақтары білім алушыны жасандылыққа, жаттампаздыққа ұрындырып еркін ойлау қабілетін тежеп, ұлттық ойлау жүйесін жоюға қызмет етеді, сондықтан да студенттерді неғұрлым озық ойлау, өзінше ойлауға бейімдеудің құпия кілт, тәсілдерінің бірі – өз бетімен сауалдар құрастыруға, пікір түюге, өз ойын ашық айтуға жол ашу. Кез келген тапсырма, жаттығу жұмыстары жас ұрпақтың бойында ұлттық рухты оятып, ұлт үшін, ел үшін, жер үшін қалтқысыз қызмет ететіндей бағытта таңдалуы тиіс.

 Тақырып пен талғам, мәтін мен мүмкіндік бір бірімен қабыспайынша нақтылы нәтиже болуы да неғайбыл, сол себепті әр студенттің жауап беру, ойлау жүйесінің жеделдігі мен баяулығына байланысты көлем мен мазмұн айқындалады. Ал сол тақырып төңірегіндегі ұлы адамдардың айтқан сөздері де шұбалыңқы құрмалас сөйлемдер емес, үш-төрт сөзден тұратын қанатты сөздерге құрылғаны дұрыс. Қанатты сөз иесінің кім екені, өмір сүрген жылдары нақтылы көрсетіліп, студенттер жаттап алуы міндетті. Сонымен қатар өтіліп отырған тақырыпқа сәйкес мақал-мәтелдер, қанатты сөздер сайысын өткізумен қатар ойындар ойнату арқылы сабақтың салмағын сәл жеңілдетуге болады. Мысалы, қиын, жеңіл, орташа тапсырмалардың орнын ауыстырып қабілет, қарымына қарай бөліп беріп, меңгеру мүмкіндіктеріне сабақ сайын сараптама жасап, сөйлеу шеберлігіне, дауыс ырғағына, тыныс, екпін ерекшеліктеріне де ден қойылады. Қай сабақ болмасын мәтіннің мазмұны мен идеясы ұштасып тұрғанымен оны орындау және орындаттыру ұстаздық тәжірибенің молдығын талап етеді. Мақсат – ұлтжанды ұрпақ тәрбиелеу болса, мәтін материалдары да сол бағытқа бағытталып, сол мақсатқа қызмет етеді. Мәтін – мысал. Ал, Исаак Ньютонның айтуы бойынша, ілім ғылымды мейлінше меңгеруде жаттанды ережелерден гөрі, мықты мысал пайдалы». Ал, мәтіннің мазмұнындағы мысалдарды мұқият қарап, ұқыпты ұсыну – мұғалім міндеті. Сонымен мазмұнға лайық мәтін, мәтінге лайық мазмұн таңдалып, оны жеткізу мен меңгерту мүмкіндіктері тұтас және түгелдей, жан-жақты қарастырылса нақтылы нәтижелерге де қол жетеді.

 ***РЕЗЮМЕ***

*В данной статье рассматривается мтодику преподавания казахского языка в русской аудитории с учетом того, успешно применять государственный язык в прфессиональной деятельности и развивать профессионально ориентированную устную речь.*